b'\n_START_ARTICLE_\nOro linij\xc5\xb3 bendrov\xc4\x97\n_START_PARAGRAPH_\nOro linij\xc5\xb3 bendrov\xc4\x97 \xe2\x80\x93 \xc4\xafmon\xc4\x97, teikianti oro transporto paslaugas keleiviams ir/arba oru gabenanti krovinius nuosavomis ar nuomojamomis oro transporto priemon\xc4\x97mis (l\xc4\x97ktuvais, sraigtasparniais). Oro linij\xc5\xb3 bendrov\xc4\x97s skiriasi viena nuo kitos dyd\xc5\xbeiu (pagal turimas transporto priemones), skryd\xc5\xbei\xc5\xb3 paskirtimi (gabena siuntas, krovinius, keleivius), paslaug\xc5\xb3 teikimo gausa, taip pat jos visos gali b\xc5\xabti kategorizuojamos \xc4\xaf tarpkontinentines, kontinentines, regionines ar vietines pagal atliekam\xc5\xb3 skryd\xc5\xbei\xc5\xb3 nuotolius. Bendradarbiaujan\xc4\x8dios oro linij\xc5\xb3 bendrov\xc4\x97s kartais sudaro aljansus. Visos oro linij\xc5\xb3 bendrov\xc4\x97s privalo gauti oro operatoriaus sertifikat\xc4\x85, nor\xc4\x97damos oficialiai vykdyti savo veikl\xc4\x85.\n_START_SECTION_\nPirmoji oro linij\xc5\xb3 bendrov\xc4\x97\n_START_PARAGRAPH_\nPirm\xc4\x85j\xc4\x85 pasaulyje oro linij\xc5\xb3 bendrov\xc4\x99 \xe2\x80\x93 DELAG (voki\xc5\xa1kai Deutsche Luftschiffahrts-Aktiengesellschaft, lietuvi\xc5\xa1kai Vokietijos Orlaivi\xc5\xb3 Transporto korporacija) 1909 m. lapkri\xc4\x8dio 20 d. \xc4\xafk\xc5\xabr\xc4\x97 grafas Ferdinand von Zeppelin (Ferdinandas fon Cepelinas) Frankfurte prie Maino, padedant vyriausybei. Bendrov\xc4\x97 vald\xc4\x97 \xe2\x80\x9eZeppelin\xe2\x80\x9c kompanijos pagamintus orlaivius (diri\xc5\xbeablius), tarp 1910 ir 1913 m. perve\xc5\xbe\xc4\x97 apie 13 000 keleivi\xc5\xb3._NEWLINE_Keturios seniausios ne diri\xc5\xbeablius vald\xc5\xbeiusios oro linij\xc5\xb3 bendrov\xc4\x97s yra: Nyderland\xc5\xb3 \xe2\x80\x9eKLM Royal Dutch Airlines\xe2\x80\x9c, Kolumbijos \xe2\x80\x9eAvianca\xe2\x80\x9c, Australijos \xe2\x80\x9eQantas\xe2\x80\x9c ir Meksikos \xe2\x80\x9eMexicana\xe2\x80\x9c.\n_START_SECTION_\nOro linij\xc5\xb3 k\xc5\xabrimasis tarpukario Europoje\n_START_PARAGRAPH_\nPo Pirmojo pasaulinio karo Jungtin\xc4\x97s Karalyst\xc4\x97s Karali\xc5\xa1kosios Oro Paj\xc4\x97gos perdar\xc4\x97 kelis DH4A l\xc4\x97ktuvus \xc4\xaf keleivinius ir jais aptarnavo pirm\xc4\x85j\xc4\x85 pokario keleivi\xc5\xb3 ir pa\xc5\xa1to perve\xc5\xbeimo linij\xc4\x85 tarp Londono ir Pary\xc5\xbeiaus._NEWLINE_\xe2\x80\x9eKLM\xe2\x80\x9c \xe2\x80\x93 seniausias ve\xc5\xbe\xc4\x97jas oro transportu Europoje, vis dar egzistuojantis originaliu senuoju pavadinimu \xe2\x80\x93 \xc4\xafkurtas 1919 m. Pirmuoju skryd\xc5\xbeiu 1920 m. buvo skraidinami du keleiviai i\xc5\xa1 Londono \xc4\xaf Amsterdamo "Schiphol" oro uost\xc4\x85. Kaip ir kitos pagrindin\xc4\x97s Europos oro linij\xc5\xb3 kompanijos tuo metu, \xe2\x80\x9eKLM\xe2\x80\x9c ankstyvoji pl\xc4\x97tra smarkiai priklaus\xc4\x97 nuo poreikio susisiekti su nutolusiomis \xc5\xa1alies kolonijomis (Nyderland\xc5\xb3 ryt\xc5\xb3 Indija). Po Nyderland\xc5\xb3 imperijos \xc5\xbelugimo, \xe2\x80\x9eKLM\xe2\x80\x9c, likusi ma\xc5\xbeoje valstyb\xc4\x97je tik su keletu potenciali\xc5\xb3 keleivi\xc5\xb3, tapo viena i\xc5\xa1 pirm\xc5\xb3j\xc5\xb3, prad\xc4\x97jusia naudoti centro sistem\xc4\x85 susisiekimui palengvinti._NEWLINE_1919 m. Pranc\xc5\xabzijoje prad\xc4\x97ti pa\xc5\xa1to skryd\xc5\xbeiai \xc4\xaf Marok\xc4\x85. V\xc4\x97liau 1927 m. buvo i\xc5\xa1pirktos \xc5\xa1ios kompanijos akcijos, o ji pati pervadinta \xc4\xaf \xe2\x80\x9eA\xc3\xa9ropostale\xe2\x80\x9c ir tapo pagrindiniu tarptautiniu ve\xc5\xbe\xc4\x97ju. 1933 metais \xe2\x80\x9eA\xc3\xa9ropostale\xe2\x80\x9c bankrutavo, buvo nacionalizuota, sujungta su keletu kit\xc5\xb3 kompanij\xc5\xb3 ir tapo \xe2\x80\x9eAir France\xe2\x80\x9c._NEWLINE_1923 m. rugs\xc4\x97jo 12 d. Suomijos sostin\xc4\x97je Helsinkyje \xc4\xafkurta \xe2\x80\x9eAero\xe2\x80\x9c O/Y (dabar \xe2\x80\x9eFinnair\xe2\x80\x9c). Pirmuoju orlaiviu kompanijoje buvo \xe2\x80\x9eJunkers F13\xe2\x80\x9c D-335, kur\xc4\xaf \xe2\x80\x9eAero\xe2\x80\x9c parsigabeno 1924 m. kovo 14 d. Po savait\xc4\x97s \xe2\x80\x93 kovo 20 d. \xe2\x80\x93 \xc4\xafvykdytas pirmasis skrydis tarp Helsinkio ir Estijos sostin\xc4\x97s Talino._NEWLINE_Vokietijos \xe2\x80\x9eLufthansa\xe2\x80\x9c, veikl\xc4\x85 prad\xc4\x97jusi 1926 m., skirtingai nei kitos did\xc5\xbeiausios to meto oro linij\xc5\xb3 kompanijos, tapo pagrindine investuotoja \xc4\xaf kitas oro linij\xc5\xb3 kompanijas, esan\xc4\x8dias ne Europoje. Taip \xc4\xafsik\xc5\xabr\xc4\x97 Brazilijos \xe2\x80\x9eVarig\xe2\x80\x9c ir Kolumbijos \xe2\x80\x9eAvianca\xe2\x80\x9c._NEWLINE_Tuo pat metu Jungtin\xc4\x97je Karalyst\xc4\x97je ve\xc5\xbe\xc4\x97ju buvo \xe2\x80\x9eImperial Airways\xe2\x80\x9c, kuri 1939 m. tapo BOAC (\xe2\x80\x9eBritish Overseas Airlines Co.\xe2\x80\x9c). \xe2\x80\x9eImperial Airways\xe2\x80\x9c skryd\xc5\xbeiams tarp Londono, Artim\xc5\xb3j\xc5\xb3 Ryt\xc5\xb3 ir Indijos naudojo didelius biplanus._NEWLINE_1938 m. Lietuvoje \xc4\xafsteigta bendrov\xc4\x97 \xe2\x80\x9eLietuvos oro linijos", dviem l\xc4\x97ktuvais vykd\xc5\xbeiusi skryd\xc5\xbeius i\xc5\xa1 Kauno \xc4\xaf Palang\xc4\x85 ir Ryg\xc4\x85.\n_START_SECTION_\nOro linij\xc5\xb3 raida po II pasaulinio karo\n_START_PARAGRAPH_\nII pasaulinis karas buvo aviacijos pramon\xc4\x97s klest\xc4\x97jimo laikas. Karui pasibaigus, numatant keleivin\xc4\x97s ir krovinin\xc4\x97s aviacijos pl\xc4\x97tr\xc4\x85, buvo investuojama \xc4\xaf nauj\xc5\xb3 civilini\xc5\xb3 l\xc4\x97ktuv\xc5\xb3 k\xc5\xabrim\xc4\x85, toki\xc5\xb3 kaip Boeing Stratocruiser, Lockheed Constellation ir Douglas DC-6 (da\xc5\xbeniausiai karini\xc5\xb3 bombone\xc5\xa1i\xc5\xb3, pvz., B-29 pagrindu). XX a. 6 de\xc5\xa1imtmetyje Vakar\xc5\xb3 aviacijos raid\xc4\x85 skatino nauj\xc5\xb3 efektyvesni\xc5\xb3 l\xc4\x97ktuv\xc5\xb3 \xe2\x80\x93 De Havilland Comet, Boeing 707, Douglas DC-8 ir Sud Aviation Caravelle \xe2\x80\x93 gamyba. Prad\xc4\x97ti naudoti pirmieji turbopropeleriniai l\xc4\x97ktuvai Vickers Viscount ir Lockheed L-188 Electra. Sovietinio bloko oro linijos prad\xc4\x97jo naudoti l\xc4\x97ktuvus Tu-104 ir Tu-124. 8 de\xc5\xa1imtmetyje prad\xc4\x97ti komerci\xc5\xa1kai eksploatuoti ypa\xc4\x8d plataus fiuzelia\xc5\xbeo l\xc4\x97ktuvai Boeing 747 (pravard\xc5\xbeiuojamas Jumbo Jet), McDonnell Douglas DC-10, Lockheed L-1011 ir Airbus A300 paskatino tarptautini\xc5\xb3 ir tarp\xc5\xbeemynini\xc5\xb3 mar\xc5\xa1rut\xc5\xb3 pl\xc4\x97tr\xc4\x85. \xc5\xa0ie l\xc4\x97ktuvai buvo efektyv\xc5\xabs d\xc4\x97l didelio perve\xc5\xbeam\xc5\xb3 keleivi\xc5\xb3 skai\xc4\x8diaus, krovinio mas\xc4\x97s ir skryd\xc5\xbeio ilgio. Siekiant didinti greit\xc4\xaf, sukurti vir\xc5\xa1garsiniai l\xc4\x97ktuvai Concorde (naudotas komerciniams skryd\xc5\xbeiams 1976-2003) ir Tu-104 (naudotas 1977-1978). 1978 m. JAV aviacijos rinka prad\xc4\x97ta dereguliuoti, suma\xc5\xbeinti reikalavimai naujoms, veikl\xc4\x85 norin\xc4\x8dioms prad\xc4\x97ti, oro linij\xc5\xb3 bendrov\xc4\x97ms. Tuo laikotarpiu JAV susik\xc5\xabr\xc4\x97 daug nauj\xc5\xb3 bendrovi\xc5\xb3, ta\xc4\x8diau d\xc4\x97l konkurencijos su tradicin\xc4\x97mis bendrov\xc4\x97mis (kurios prad\xc4\x97jo taikyti agresyvi\xc4\x85 kainodar\xc4\x85 ir tur\xc4\x97jo didesnius gabenimo paj\xc4\x97gumus) dauguma j\xc5\xb3 greitai pasitrauk\xc4\x97 i\xc5\xa1 rinkos. Ta\xc4\x8diau did\xc5\xbeiausiais \xc5\xa1io proceso laim\xc4\x97tojais tapo keleiviai \xe2\x80\x93 suma\xc5\xbe\xc4\x97jo kainos, did\xc4\x97jo paklausa ir mar\xc5\xa1rut\xc5\xb3 skai\xc4\x8dius. 9 de\xc5\xa1imtmetyje ma\xc5\xbedaug 50\xc2\xa0% vis\xc5\xb3 keleivi\xc5\xb3 skryd\xc5\xbei\xc5\xb3 buvo atliekama JAV teritorijoje. XX a. pabaigoje JAV rinkoje prad\xc4\x97jo kurtis ma\xc5\xbe\xc5\xb3 s\xc4\x85naud\xc5\xb3 oro linij\xc5\xb3 bendrov\xc4\x97s, kurios u\xc5\xbe ma\xc5\xbe\xc4\x85 kain\xc4\x85 si\xc5\xabl\xc4\x97 keliones be joki\xc5\xb3 papildom\xc5\xb3 paslaug\xc5\xb3 (pirmoji tok\xc4\xaf verslo model\xc4\xaf prad\xc4\x97jo taikyti Southwest Airlines). \xc5\xa0ios ma\xc5\xbe\xc5\xb3 ka\xc5\xa1t\xc5\xb3 bendrov\xc4\x97s tapo konkurent\xc4\x97mis tiek tradicin\xc4\x97ms oro linijoms, tiek ir viena kitai. XX a. de\xc5\xa1imtajame de\xc5\xa1imtmetyje oro perve\xc5\xbeim\xc5\xb3 rinka liberalizuota ir Europos S\xc4\x85jungoje. 2007 m. pasira\xc5\xa1ytas susitarimas, liberalizuosiantis tarp\xc5\xbeemynini\xc5\xb3 perve\xc5\xbeim\xc5\xb3 (tarp JAV ir Europos S\xc4\x85jungos \xc5\xa1ali\xc5\xb3) rink\xc4\x85.\n_START_SECTION_\nValstybin\xc4\x97 kontrol\xc4\x97\n_START_PARAGRAPH_\nDaugumoje valstybi\xc5\xb3 \xc4\xafkurtos nacionalin\xc4\x97s oro linij\xc5\xb3 kompanijos, kurias valdo ir kontroliuoja vyriausyb\xc4\x97. Net ir pilnai privatizuot\xc5\xb3 kompanij\xc5\xb3 ekonomine, politine ir saugumo kontrole gali r\xc5\xabpintis vyriausyb\xc4\x97s, kurios suinteresuotos, kad neb\xc5\xabt\xc5\xb3 laisvo preki\xc5\xb3 ar \xc5\xbemoni\xc5\xb3 jud\xc4\x97jimo tarp skirting\xc5\xb3 region\xc5\xb3 ar valstybini\xc5\xb3 be tinkam\xc5\xb3 saugumo priemoni\xc5\xb3._NEWLINE_JAV, Australijoje, o ma\xc5\xbeesniais mastais Brazilijoje, Meksikoje, Jungtin\xc4\x97je Karalyst\xc4\x97je ir Japonijoje panaikintas valstybinis oro linij\xc5\xb3 bendrovi\xc5\xb3 reguliavimas. Anks\xc4\x8diau \xc5\xa1ios vyriausyb\xc4\x97s \xe2\x80\x9ediktavo\xe2\x80\x9c oro mokes\xc4\x8dius, skryd\xc5\xbei\xc5\xb3 kryptis bei kitus reikalavimus kiekvienai atskirai kompanijai. Tai panaikinus, oro linij\xc5\xb3 bendrov\xc4\x97s prad\xc4\x97jo pa\xc4\x8dios der\xc4\x97tis su oro uostais, laisvai pradeda ir nutraukia skryd\xc5\xbeius, renka mokes\xc4\x8dius ir si\xc5\xablo skryd\xc5\xbeius atsi\xc5\xbevelgiant \xc4\xaf rinkos poreikius._NEWLINE_Vyriausyb\xc4\x97s nereguliuojamoje sistemoje, \xc4\xaf\xc4\x97jimo \xc4\xaf rink\xc4\x85 barjerai naujai oro kompanijai yra ma\xc5\xbeesni, tod\xc4\x97l, pavyzd\xc5\xbeiui, JAV atsirado \xc5\xa1imtai oro linij\xc5\xb3 kompanij\xc5\xb3 (kartais net trumpam veiklos periodui). Taip prasid\xc4\x97jo gana ar\xc5\xa1i konkurencija ir vidutiniai mokes\xc4\x8diai nukrito dvide\xc5\xa1imt ir daugiau procent\xc5\xb3.\n_START_SECTION_\nTarptautin\xc4\x97 prie\xc5\xbei\xc5\xabra ir kontrol\xc4\x97\n_START_PARAGRAPH_\n\xc4\xaestaigos, kaip kad Tarptautin\xc4\x97 civilin\xc4\x97s aviacijos organizacija (International Civil Aviation Organization, ICAO) suk\xc5\xabr\xc4\x97 pasaulinius saugumo ir kitus standartus. Dauguma tarptautini\xc5\xb3 oro linij\xc5\xb3 skryd\xc5\xbei\xc5\xb3 reguliuojami dvi\xc5\xa1ali\xc5\xb3 susitarim\xc5\xb3 tarp t\xc5\xb3 valstybi\xc5\xb3, kuri\xc5\xb3 ve\xc5\xbe\xc4\x97jai aptarnauja atitinkamus skryd\xc5\xbeius. Tokio susitarimo pavyzdys \xe2\x80\x93 vadinamasis Bermud\xc5\xb3 susitarimas tarp JAV ir Did\xc5\xbeiosios Britanijos po Antrojo pasaulinio karo, kai buvo nurodyta, kurie oro uostai bus naudojami transatlantiniams skryd\xc5\xbeiams, o kiekviena vyriausyb\xc4\x97 gavo teis\xc4\x99 paskirti kandidatu operatorius (bendroves), kurios gal\xc4\x97t\xc5\xb3 organizuoti tokius skryd\xc5\xbeius.\n_START_SECTION_\nVerslo ypatyb\xc4\x97s\n_START_PARAGRAPH_\nIstori\xc5\xa1kai, kelion\xc4\x97s oru (ir tai u\xc5\xbetikrinan\xc4\x8di\xc5\xb3 bendrovi\xc5\xb3 veikla) buvo remiamas valstybi\xc5\xb3, paprastai subsidijomis arba valstybei kontroliuojant pa\xc4\x8di\xc4\x85 bendrov\xc4\x99. Priskai\xc4\x8diavus subsidijas, kurias valstyb\xc4\x97s suteik\xc4\x97 nauj\xc5\xb3 l\xc4\x97ktuv\xc5\xb3 modeli\xc5\xb3 k\xc5\xabrimui bei oro uost\xc5\xb3 statybai, per vis\xc4\x85 aviacijos istorij\xc4\x85 oro linij\xc5\xb3 bendrov\xc4\x97s u\xc5\xbedirbo ma\xc5\xbeiau, nei i\xc5\xa1leido._NEWLINE_\xc5\xa0i valstybine parama motyvuojama tuo, kad pozityv\xc5\xabs eksternalitetai (i\xc5\xa1oriniai poveikiai), tokie kaip didesnis gyventoj\xc5\xb3 mobilumas, yra vertingesni nei mikroekonominiai nuostoliai. Parama aviacijai buvo platesnio politinio konsensuso remti strategines transporto r\xc5\xab\xc5\xa1is, pvz., greitkeli\xc5\xb3 ir gele\xc5\xbeinkeli\xc5\xb3 tiesim\xc4\x85, dalis. Pastaruoju metu aviacijos rinkos liberalizuojamos, oro linij\xc5\xb3 bendrov\xc4\x97s privatizuojamos, kuriasi naujos ma\xc5\xbe\xc5\xb3 ka\xc5\xa1t\xc5\xb3 bendrov\xc4\x97s.\n_START_SECTION_\nKainodara\n_START_PARAGRAPH_\nOro linij\xc5\xb3 bendrov\xc4\x97s bilietus pardavin\xc4\x97ja tokia kaina, kuri leist\xc5\xb3 gauti maksimal\xc5\xb3 peln\xc4\x85. Ilgainiui oro linij\xc5\xb3 kainodara tapo itin sud\xc4\x97tinga, \xc5\xa1iuo metu ji valdoma kompiuterizuotomis pelno valdymo sistemomis._NEWLINE_Dauguma oro linij\xc5\xb3 taiko diferencijuotas kainas (tai yra tam tikra kain\xc5\xb3 diskriminacija), savo paslaugas tuo pat metu pardavin\xc4\x97damos skirtingiems pirk\xc4\x97j\xc5\xb3 segmentams skirtingomis kainomis. Bilieto kain\xc4\x85 lemia tokie faktoriai kaip dien\xc5\xb3, likusi\xc5\xb3 iki skryd\xc5\xbeio, skai\xc4\x8dius, esamas reiso u\xc5\xbepildymas, paklausos tai dienai prognoz\xc4\x97, konkurent\xc5\xb3 tuo metu taikomos kainos, taip pat variacijos priklausomai nuo savait\xc4\x97s dienos ir laiko. Bendrov\xc4\x97s paprastai l\xc4\x97ktuv\xc4\x85 padalina \xc4\xaf kelet\xc4\x85 klasi\xc5\xb3 (pvz., pirmoji, verslo ir ekonomin\xc4\x97 klas\xc4\x97s), o \xc5\xa1ias \xe2\x80\x93 \xc4\xaf papildomus segmentus, kiekvienam segmentui taikydamos skirting\xc4\x85 kain\xc4\x85._NEWLINE_Papildomai kainodar\xc4\x85 komplikuoja tai, kad d\xc4\x97l bilieto konkuruoja keleiviai, skrendantys skirtingais mar\xc5\xa1rutais. Pavyzd\xc5\xbeiui, keleivis, pirkdamas biliet\xc4\x85 i\xc5\xa1 Vilniaus \xc4\xaf Frankfurt\xc4\x85 u\xc5\xbe 200 eur\xc5\xb3, konkuruoja su keleiviu, kuris i\xc5\xa1 Vilniaus skris \xc4\xaf Niujork\xc4\x85 per Frankfurt\xc4\x85 (tuo pa\xc4\x8diu l\xc4\x97ktuvu) u\xc5\xbe 1400 eur\xc5\xb3. Taigi oro linij\xc5\xb3 bendrov\xc4\x97 turi nuspr\xc4\x99sti, kas jai labiau apsimoka \xe2\x80\x93 keleivis, mokantis 1400 eur\xc5\xb3, ar keleivis, mokantis 200 eur\xc5\xb3 ir, galb\xc5\xabt, keleivis Frankfurtas-Niujorkas mar\xc5\xa1turu, sumok\xc4\x97siantis 1300 eur\xc5\xb3. Pardavin\xc4\x97damos bilietus, oro linijos kasdien atlieka \xc5\xa1imtus t\xc5\xabkstan\xc4\x8di\xc5\xb3 tokio pob\xc5\xabd\xc5\xbeio sprendim\xc5\xb3._NEWLINE_XX a. 8 de\xc5\xa1imtme\xc4\x8dio pabaigoje, atsiradus kompiuterizuotoms rezervacijos sistemoms, oro linijos gal\xc4\x97jo greitai pamatyti \xc4\xafvairi\xc5\xb3 kainodaros b\xc5\xabd\xc5\xb3 skirtumus (naudos ir i\xc5\xa1laid\xc5\xb3 analiz\xc4\x97) ir greitai \xc4\xaf juos reaguoti, tod\xc4\x97l daugeliu atvej\xc5\xb3 kain\xc5\xb3 diskriminacija art\xc4\x97jo prie idealios (t. y. kai kiekvienas bilietas parduodamas u\xc5\xbe maksimali\xc4\x85 kain\xc4\x85, kuri\xc4\x85 keleivis pasireng\xc4\x99s sumok\xc4\x97ti)._NEWLINE_\xc5\xa0iuo metu \xc5\xa1itokia sud\xc4\x97tinga kainodara yra ai\xc5\xa1kiau i\xc5\xa1reik\xc5\xa1ta \xe2\x80\x9etradicin\xc4\x97se\xe2\x80\x9c oro linij\xc5\xb3 bendrov\xc4\x97se. Ma\xc5\xbe\xc5\xb3 s\xc4\x85naud\xc5\xb3 bendrov\xc4\x97s paprastai taiko supaprastint\xc4\x85 kainodar\xc4\x85, ir da\xc5\xbenai i\xc5\xa1vis neparduoda biliet\xc5\xb3 \xe2\x80\x9esu pers\xc4\x97dimu\xe2\x80\x9c (o tik atskirus bilietus kiekvienai kelion\xc4\x97s daliai)._NEWLINE_Prognozuodamos, kad dalis keleivi\xc5\xb3, rezervav\xc4\x99 bilietus, fakti\xc5\xa1kai rezervuotu reisu neskrenda, oro linij\xc5\xb3 bendrov\xc4\x97s parduoda daugiau biliet\xc5\xb3 nei l\xc4\x97ktuve yra viet\xc5\xb3 (overbooking). Jei papildomai parduot\xc5\xb3 biliet\xc5\xb3 skai\xc4\x8dius ma\xc5\xbeesnis u\xc5\xbe neatvykusi\xc5\xb3 keleivi\xc5\xb3 skai\xc4\x8di\xc5\xb3, tuomet visi keleiviai, sumok\xc4\x97j\xc4\x99 u\xc5\xbe bilietus, \xc4\xaf l\xc4\x97ktuv\xc4\x85 sutelpa.\n_START_SECTION_\nS\xc4\x85naudos\n_START_PARAGRAPH_\nOro linij\xc5\xb3 bendrov\xc4\x97s, sukurdamos ir teikdamos savo paslaugas, patiria daug fiksuot\xc5\xb3j\xc5\xb3 (pastovi\xc5\xb3j\xc5\xb3) ir veiklos i\xc5\xa1laid\xc5\xb3, toki\xc5\xb3 kaip i\xc5\xa1laidos l\xc4\x97ktuvams, varikliams ir dalims, kurui, darbuotojams, IT paslaugoms, pardavim\xc5\xb3 organizavimui, maitinimui, darbuotoj\xc5\xb3 mokymui, draudimui ir pan. Be to, oro linijos i\xc5\xa1 dalies veikia kaip mokes\xc4\x8di\xc5\xb3 kitoms \xc4\xafmon\xc4\x97ms surink\xc4\x97jos \xe2\x80\x93 visi tokie mokes\xc4\x8diai (pvz., oro uosto mokes\xc4\x8diai), \xc4\xafeinantys \xc4\xaf bilieto kain\xc4\x85, oro linijos pervedami \xc4\xafmonei, kuriai jie skirti. Oro linijos taip pat vykdo valstyb\xc4\x97s \xc4\xafstatym\xc5\xb3 \xc4\xafgyvendinim\xc4\x85 (pvz., jei bendrov\xc4\x97 tarptautiniu reisu atgabena keleiv\xc4\xaf, neturint\xc4\xaf reikiam\xc5\xb3 dokument\xc5\xb3, ji pati privalo savo s\xc4\x85skaita tok\xc4\xaf keleiv\xc4\xaf gr\xc4\x85\xc5\xbeinti atgal). Taigi didel\xc4\x97 dalis u\xc5\xbe bilietus gaut\xc5\xb3 pajam\xc5\xb3 atitinka pla\xc4\x8diam i\xc5\xa1orini\xc5\xb3 paslaug\xc5\xb3 tiek\xc4\x97j\xc5\xb3 ratui. Tod\xc4\x97l oro linij\xc5\xb3 bendrov\xc4\x97s pelnas ypa\xc4\x8d priklauso nuo grie\xc5\xbetos i\xc5\xa1laid\xc5\xb3 kontrol\xc4\x97s.\n_START_SECTION_\nTurtas ir pinig\xc5\xb3 srautai\n_START_PARAGRAPH_\nOro linij\xc5\xb3 bendrovi\xc5\xb3 veiklos finansavimas yra sud\xc4\x97tingas: oro linijos turi reguliariai nuomoti arba pirkti naujesnius l\xc4\x97ktuvus ir variklius, priimti ilgo laikotarpio sprendimus d\xc4\x97l l\xc4\x97ktuv\xc5\xb3 parko taip, kad patenkint\xc5\xb3 rinkos paklaus\xc4\x85 ateityje, o laivyn\xc4\x85 b\xc5\xabt\xc5\xb3 pelninga i\xc5\xa1laikyti ir eksploatuoti._NEWLINE_Viena i\xc5\xa1 did\xc5\xbeiausi\xc5\xb3 oro linij\xc5\xb3 bendrovi\xc5\xb3 i\xc5\xa1laidos dali\xc5\xb3 yra kuras ir tepalai. Oro linijos stengiasi apsisaugoti nuo staigi\xc5\xb3 kuro kain\xc5\xb3 poky\xc4\x8di\xc5\xb3, naudodamosi i\xc5\xa1vestiniais finansiniais instrumentais._NEWLINE_Kai kuriuose did\xc5\xbeiausiuose ir labiausiai apkrautuose oro uostuose, verting\xc5\xb3 oro linij\xc5\xb3 turtu tampa slot (teis\xc4\x97 nusileisti ir pakilti l\xc4\x97ktuvui tam tikru paros laiku) tur\xc4\x97jimas tame oro uoste, \xc5\xa1iomis teis\xc4\x97mis oro linijos gali prekiauti tarpusavyje. Slot tur\xc4\x97jimas patogiu laiku leid\xc5\xbeia pritraukti daugiau mokan\xc4\x8di\xc5\xb3 keleivi\xc5\xb3 (pvz., verslinink\xc5\xb3), atitinkamai slotai ma\xc5\xbeiau patogiu laiku, ma\xc5\xbeesniame ar ma\xc5\xbeiau patogiame keleiviams oro uoste yra pigesni.\n_START_SECTION_\nOro linij\xc5\xb3 bendradarbiavimas\n_START_PARAGRAPH_\nBendras kodas (code sharing) yra labiausiai paplitusi oro linij\xc5\xb3 bendradarbiavimo forma. Tai bendrovi\xc5\xb3 susitarimas, kuris leid\xc5\xbeia vienai oro linijai pardavin\xc4\x97ti bilietus \xc4\xaf kitos oro linijos vykdom\xc4\x85 reis\xc4\x85 savo vardu ir naudojant sav\xc4\x85 kod\xc4\x85. \xc5\xa0is metodas leid\xc5\xbeia oro linijoms i\xc5\xa1pl\xc4\x97sti veikl\xc4\x85 ir pardavin\xc4\x97ti savo bilietus \xc4\xaf miestus, kuri\xc5\xb3 tos kompanijos reisai nesiekia (pvz., Lietuvos oro linijos FlyLAL pagal bendro kodo sutart\xc4\xaf parduoda bilietus \xc4\xaf tarp\xc5\xbeemyninius KLM reisus i\xc5\xa1 Amsterdamo, o KLM savo vardu parduoda dal\xc4\xaf biliet\xc5\xb3 Flylal l\xc4\x97ktuvo aptarnaujamame reise Vilnius-Amsterdamas). Kadangi bilietai paprastai rezervuojami nurodant i\xc5\xa1vykimo ir atvykimo miest\xc4\x85 (pvz., Vilnius \xe2\x80\x93 \xc4\x8cikaga), bendro kodo susitarimai leid\xc5\xbeia oro linijoms pateikti daugiau galim\xc5\xb3 variant\xc5\xb3 ir taip padidinti biliet\xc5\xb3 pardavimus. Beveik visos oro linij\xc5\xb3 bendrov\xc4\x97s naudoja bendro kodo susitarimus._NEWLINE_XX a. 10 de\xc5\xa1imtmetyje paplito nauja, glaudesnio bendradarbiavimo forma \xe2\x80\x93 oro linij\xc5\xb3 aljansas. Aljans\xc4\x85 (pvz., Star alliance, Oneworld, Skyteam) sudariusios bendrov\xc4\x97s koordinuoja savo paslaug\xc5\xb3 keleiviams sistemas (pvz., bendrai naudoja laukimo sales, vykdo bendras da\xc5\xben\xc5\xb3 keleivi\xc5\xb3 skatinimo programas), intensyviau taiko bendro kodo princip\xc4\x85 (kartais net visiems reisams). Siekiant didesnio verslo efektyvumo, gali b\xc5\xabti subendrinami ir suderinami paslaug\xc5\xb3 standartai, tvarkara\xc5\xa1\xc4\x8diai, paslaugos, oro uost\xc5\xb3 paslaugos, taip pat gali b\xc5\xabti bendrai perkamas kuras, IT paslaugos (susijungus siekiama padidinti pirk\xc4\x97jo derybin\xc4\x99 gali\xc4\x85), re\xc4\x8diau \xe2\x80\x93 l\xc4\x97ktuvai.'